To personer er alvorligt kvæstede efter en trafikulykke på Saltumvej lige vest for Brønderslev. Ulykken skete lige omkring klokken 16.15 da føreren af en personbil, der kørte i vestlig retning, mistede herredømmet over bilen, skred over i modsatte vejbane og kolliderede med en modkørende varebil. Vagtchef ved Nordjyllands Politi Heine Hansen oplyser at de tilskadekomne er chaufførerne fra de involverede biler, og at de klokken 17.30 begge var hastet på sygehuset til behandling af deres skader. Vagtchefen kunne videre oplyse, at der var mange vragdele på stedet, og at Saltumvej derfor var spærret efter ulykken. Først tre timer efter ulykken - onkring klokken 19.15, blev der igen åbnet for trafikken. TV2 Nords fotograf på stedet kunne oplyse at personbilen, der altså skred over i den forkerte vejbane, var stort set ukendelig, og at store dele af bilens chassis lå langt fra selve ulykkesstedet. En bilinspektør fra politiet arbejdede tirsdag eftermiddag på stedet for at undersøge ulykken og fastlægge den eksakte årsag til ulykken.

Opsummering:
To biler er kørt sammen på Saltumvej vest for Brønderslev. Politiet kalder ulykken for alvorlig.